寄吳沖卿
作者：王安石
朝代：宋

paragraphs: 物變極萬殊，心通纔一曲。
讀書謂已多，撫事知不足。
與君語承華，念此非不夙。
恨無數頃田，歸耕使成熟。
當官拙自計，易用忤流俗。
窮年走區區，得謗大於屋。
歸來汙省舍，又繼故人躅。
相逢祇數步，吏桉常填目。
切嗟非無朋，阻闊嗟何速。
孤危失所助，把卷常恨獨。
虛名終自誤，謬恩何見蹙。
清明有沖卿，奧美如晦叔。
時謂當選升，屈指尚五六。
揆才最不稱，饕寵寧無恧。
殷勤故人書，紙尾又見勗。
君雖好德言，我自望忠告。
易稱動不括，傳論大明服。
進爲非成材，罪恐不容贖。
歲殘東風生，陝樹塵翳麴。
何緣一杯酒，談笑相追逐。